
Бүген Татарстан Республикасы Президенты Рөстәм Миңнеханов эш сәфәре белән Чаллы шәһәренә килде.

Рөстәм Миңнеханов «КАМАЗ» ГАҖнең автомобиль заводында булды, анда ул агымдагы вәзгыять белән танышты, заводның җитештерү мәйданчыкларын һәм конвейерны карады. Моннан тыш, Татарстан Президентына К4 һәм К5 йөк машиналары производствосын күрсәттеләр.

Рөстәм Миңнехановны Татарстан Республикасы Премьер-министры урынбасары – сәнәгать һәм сәүдә министры Альберт Кәримов, Татарстан Республикасы Премьер-министры урынбасары - икътисад министры Мидхәт Шаһиәхмәтов, Татарстан Республикасы хезмәт, мәшгульлек һәм социаль яклау министры Эльмира Зарипова, Чаллы мэры Наил Мәһдиев озата йөрделәр.

Аннары Рөстәм Миңнеханов «КАМАЗ» ГАҖ ихтыяҗлары өчен комплектларны җитештерү өчен импортны алыштыру кысаларында хезмәттәшлекне үстерү һәм материалларны үзләштерү темасына киңәшмә уздырды.

Татарстан Президенты ассызыклаганча, санкцияләр шартларында күп кенә производстволар кыенлыклар кичерә. Бу, барыннан да элек, чит ил технологияләренә, җиһазларына һәм материалларына кагыла. «Безнең бурыч - стратегик әһәмияткә ия булган барлык предприятиеләрнең өзлексез эшләвен тәэмин итү», - дип белдерде Рөстәм Миңнеханов.

«КАМАЗ» төркеме – илдә йөк автомобильләре җитештерүче иң эре компания, 2021 ел нәтиҗәләре буенча предприятие тарафыннан 44 меңгә якын йөк автомобиле чыгарылган. Рөстәм Миңнеханов шулай ук искә төшергәнчә, экспортка 5,8 мең берәмлек техника җибәрелгән, ә Россия авыр йөк машиналары базарында КАМАЗ өлеше 44% тәшкил иткән.

«Без автомобильләргә ихтыяҗ зур булуын күрәбез, һәм алар кирәк», - диде ул.

Бүгенге киңәшмә барышында «КАМАЗ» төркеме производствосында кулланыла торган материалларны һәм компонентларны импортка алыштыру мәсьәләләре турында фикер алыштылар. «Безгә предприятие яңа шартларда эшне дәвам итә алсын һәм алдан билгеләнгән планнарны үтәсен өчен барысын да эшләргә кирәк», - дип ассызыклады Рөстәм Миңнехановны.
Рөстәм Миңнеханов «КАМАЗ» ГАҖ производствосын карады һәм импортны алыштыру кысаларында материалларны үзләштерү темасына киңәшмә уздырды